ПРОЕКТ НА КОРИГИРАЩ БЮДЖЕТ № 6 КЪМ ОБЩИЯ БЮДЖЕТ ЗА 2011 Г.

ОБЩ РАЗЧЕТ ЗА ПРИХОДНАТА ЧАСТ НА БЮДЖЕТА

РАЗХОДНА ЧАСТ НА БЮДЖЕТА ПО РАЗДЕЛИ Раздел III — „Комисия“

Като взе предвид:

- Договора за функционирането на Европейския съюз, и по-специално член 314 от него, във връзка с Договора за създаване на Европейската общност за атомна енергия, и по-специално член 106а от него,

- Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности[1], и по-специално член 37 от него,

- общия бюджет на Европейския съюз за 2011 финансова година, приет на 15 декември 2010 г.[2],

- коригиращ бюджет № 1/2011[3], приет на 6 април 2011 г.,

- коригиращ бюджет № 2/2011[4], приет на 5 юли 2011 г.,

- коригиращ бюджет № 3/2011, приет на 5 юли 2011 г.,

- коригиращ бюджет № 4/2011, приет на 28 септември 2011 г.,

- проект на коригиращ бюджет № 5/2011[5], приет на 22 юни 2011 г.,

С настоящото Европейската комисия представя на бюджетния орган проект на коригиращ бюджет № 6 към бюджета за 2011 г.

ПРОМЕНИ В ПРИХОДНАТА И РАЗХОДНАТА ЧАСТ НА БЮДЖЕТА ПО РАЗДЕЛИ

Промените в приходната и разходната част на бюджета по раздели са достъпни в EUR-Lex (http://eur-lex.europa.eu/budget/www/index-bg.htm). За информация като бюджетно приложение се прилага версия на английски език на промените в тази част.

СЪДЪРЖАНИЕ

1. Въведение 3

2. Приходи 4

2.1 Преразглеждане на собствените ресурси 4

2.2 Други приходи 4

3. Интегрирана морска политика 4

4. Гърция: ЕСФ — Оперативна програма за административни реформи 5

5. Палестина 6

6. Бюджетни кредити за плащания 9

7. Обобщаваща таблица по функции от финансовата рамка 13

1. Въведение

Проект на коригиращ бюджет (ПКБ) № 6 за 2011 г. включва следното:

- обичайната актуализация на прогнозата за приходите след преразглеждането на прогнозите за собствените ресурси и другите приходи;

- създаване на нов бюджетен ред: 11 09 05 — Програма за подпомагане на по-нататъшното разработване на интегрирана морска политика (ИМП), с бюджетни кредити за поети задължения в размер на 23,14 млн. EUR, записани в резерв в очакване на приемането на правното основание. Тези бюджетни кредити за поети задължения са преразпределени от други редове във функция 2;

- преразпределение на 60 млн. EUR бюджетни кредити за поети задължения във функция 4 „ЕС — фактор от световно значение“ в полза на бюджетна позиция 19 08 01 02 „Европейско съседство и партньорство –– финансова помощ за Палестина и мирния процес и UNRWA (Агенцията към ООН за подпомагане и строителство за палестинските бежанци в Близкия изток)“. Тази сума се предлага като предоставени предварително бюджетни кредити за покриване на разходи за 2012 г.;

- допълнителни средства за бюджетна статия 04 02 20 „Европейски социален фонд — оперативна техническа помощ (2007—2013 г.)“ в размер на 3,25 млн. EUR за осигуряване на специални експертни знания в подкрепа на оперативната програма за административни реформи в областта на данъчната администрация в Гърция. Освен това са поискани бюджетни кредити за плащания в размер на 300 000 EUR;

- увеличение на бюджетните кредити за плащания с 550 млн. EUR за посрещане на непокритите нужди, оставащи след „глобалния трансфер“. От тази сума 142 млн. EUR ще бъдат използвани за увеличаване на плащанията във функция 1а „Конкурентоспособност за растеж и заетост“, а останалите 408 млн. EUR ще бъдат преразпределени към функция 1б „Кохезия за растеж и заетост“;

- символично (p.m.) намаление на бюджетните кредити за плащания по 05 04 05 01 „Програми за развитие на селските райони“ с цел отчитане на евентуалната разлика между получените от държавите-членки прогнози за плащанията, актуализирани през септември 2011 г., и декларацията за плащанията, която ще бъде представена през ноември 2011 г. То е въведено с уговорка и, след като бъдат получени декларациите от държавите-членки, може да бъде променено, за да бъдат покрити част от нуждите във функция 1б „Кохезия за растеж и заетост“.

Като обобщение нетният ефект от настоящия ПКБ № 6/2011 представлява увеличение на бюджетните кредити за поети задължения с 3,25 млн. EUR и увеличение на бюджетните кредити за плащания с 550,3 млн. EUR във функции 1а и 1б. При все това поради салдата по ДДС и БНД от предходни години, които следва да бъдат получени в съответствие с Регламент (ЕО, Евратом) № 1150/2000, и поради увеличението на другите приходи (435 млн. EUR глоби) общите приходи нарастват с 1 276,9 млн. EUR, което води до намаление на включените в бюджета вноски на база БНД на държавите-членки за 2011 г. в размер на 726,6 млн. EUR.

2. Приходи

2.1 Преразглеждане на собствените ресурси

В съответствие с член 16 от Регламент (ЕО, Евратом) № 1150/2000 на Съвета от 22 май 2000 г.[6] Комисията преразгледа прогнозите за собствените ресурси. По-специално това засяга салдата по ДДС (данък върху добавената стойност) и БНД (брутен национален доход) и традиционните собствени ресурси.

По отношение на салдата по собствените ресурси от ДДС и от БНД от предходни години и въз основа на наличната информация Комисията предлага да се впише сумата от 1 814,9 млн. EUR. Това увеличение засяга глави 31[7] и 32[8] от приходната част на бюджета.

На този етап изчисленията на салдата на държавите-членки все още са неокончателни поради продължаващата проверка на данните за ДДС и БНД. Вследствие на нея Комисията може да коригира тези цифри в хода на процедурата по настоящия ПКБ.

Комисията предлага също да се намалят традиционните собствени ресурси (ТСР) с 1 200 млн. EUR в глава 12[9] от приходната част на бюджета. Ако новите данни за последното тримесечие на годината показват съществени промени в тази прогноза, Комисията ще преразгледа своите цифри в хода на бюджетната процедура.

2.2 Други приходи

Като се вземат под внимание сумите, които на този етап от годината са постъпили или е вероятно да постъпят, се предлага увеличаване на първоначалните прогнози с нетна сума от 662 млн. EUR. Подробностите за всеки бюджетен ред са представени в таблицата по-долу.

Приходни бюджетни редове | Бюджет за 2011 г. | ПКБ 6/2011 | Нова сума |

6 6 0 1 — Други неразпределени вноски и възстановявания | 30 000 000 | 52 000 000 | 82 000 000 |

7 0 0 0 — Дължими лихви за закъснели плащания по сметките към националните хазни на държавите-членки | 5 000 000 | 170 000 000 | 175 000 000 |

7 0 1 — Лихви за закъснели плащания и други лихви върху глоби | 15 000 000 | 5 000 000 | 20 000 000 |

7 1 0 — Глоби, периодични наказателни плащания и други наказания | 100 000 000 | 435 000 000 | 535 000 000 |

Общо | 150 000 000 | 662 000 000 | 812 000 000 |

3. Интегрирана морска политика

Началото на интегрираната морска политика беше поставено през декември 2007 г. след одобрението от Европейски съвет на съобщение на Комисията, в което се предлага специална политика за океаните, моретата и крайбрежията. През първите три години тя бе финансирана чрез пилотни проекти и подготвителни дейности. През септември 2010 г. Комисията представи предложение за регламент, за да продължи финансирането на политиката до края на настоящата финансова рамка. Предложеното финансиране ще даде възможност на Комисията, съвместно с държавите-членки и заинтересованите страни, да продължи проучвателната работа, която вече е започната посредством пилотни проекти и подготвителни дейности, и да продължи да разработва и конкретизира варианти за прилагането на интегрираната морска политика в съответствие с насоките, определени в приетия от Комисията доклад за напредъка от 15 октомври 2009 г., одобрен от Съвета на 16 ноември 2009 г.

Общата сума, първоначално предложена от Комисията, възлизаше на 50 млн. EUR, разпределени за три години (2011—2013 г.), и трябваше да се осигури от маржа на функция 2. След дискусии между Европейския парламент и Съвета бе постигнат политически консенсус за финансов пакет от 40 млн. EUR за програмата, а споразумение по този въпрос бе постигнато на тристранна среща на 4 октомври.

В споразумението се предвижда този финансов пакет да включва 23,14 млн. EUR, взети от бюджета за 2011 г., без да се прибягва до наличния марж на функция 2, 16,66 млн. EUR, записани в проектобюджета и приети от Съвета по време на четенето на бюджета за 2012 г., и 200 000 EUR за техническа помощ, които трябва да се запишат в бюджета за 2013 г. Поради това настоящият коригиращ бюджет предлага да бъдат разпределени 23,14 млн. EUR неизползвани бюджетни кредити от 2011 г. от областта, която се покрива от глава 17 04 „Безопасност на храните и фуражите, здраве на животните и хуманно отношение към тях, растителна защита“.

В настоящия коригиращ бюджет Комисията предлага също да се създаде нов бюджетен ред : 11 09 05 „Програма за подпомагане на по-нататъшното разработване на интегрирана морска политика (ИМП)“ с 23,14 млн. EUR, записани в резерв в очакване на приемането на правното основание. Същевременно бюджетните кредити за поети задължения, налични по следните бюджетни позиции във функция 2, ще бъдат съответно намалени:

Бюджетна позиция | Сума (млн. EUR) | Обяснение |

17 04 01 01 Програми за ерадикация и мониторинг на болестите по животните; мониторинг на физическото състояние на животните, което може да създаде риск за общественото здраве, свързан с външен фактор — нови мерки | -19,81 | По-ниските от очакваните разходи за ваксиниране срещу болестта син език поради значителното намаляване на болестта вследствие на успешните кампании за ваксиниране и вследствие на това, че някои ДЧ преминаха на доброволни програми, финансирани от земеделските стопани. Освен това намаля броят на случаите на спонгиформна енцефалопатия по говедата (СЕГ). Поради това неизползваните бюджетни кредити могат да бъдат предоставени. |

17 04 02 01 — Други мерки в областта на ветеринарната дейност, хуманното отношение към животните и общественото здраве — нови мерки | -3,33 | През 2011 г. няма да бъдат поети задължения за всички средства, отпуснати за закупуване на спешни ветеринарни ваксини, поради липсата на широкомащабни заболявания на животни. Поради това неизползваните бюджетни кредити могат да бъдат предоставени. |

Общо | 23,14 |

4. Гърция: ЕСФ — Оперативна програма за административни реформи

Административната реформа в Гърция е от ключово значение за подпомагане на успешното прилагане на кохезионната политика посредством структурните фондове. Оперативната програма за административни реформи (CCI: 2007GR05UPO003), която е част от Европейския социален фонд (ЕСФ), има за цел започването на реформи в публичната администрация, които да подобрят конкретни важни дейности на гръцката държава, функционирането на публичното управление и ефикасността на публичните институции, с положителен ефект и върху изпълняването на кохезионната политика. От мерки се нуждаят особено неотложни проблеми в сферата на данъчната администрация поради значението ѝ за публичните финанси.

Комисията предлага да се използва техническа помощ за мобилизиране на специфичен експертен опит в сферата на данъчната администрация в Гърция чрез специално предназначен за целта договор с Международния валутен фонд и за тази цел да се почерпи от специфичния експертен опит на МВФ и държавите членки на ЕС. Предложените дейности отговарят на критериите за предоставяне на техническа помощ по ЕСФ, тъй като подпомагат пряко изпълнението на оперативна програма по ЕСФ в държавата-членка и дейността може най-добре спешно да се предприеме посредством тази мярка. Договорът ще бъде подписан през 2011 г., с което се обяснява нуждата от бюджетните кредити за поети задължения (3,25 млн. EUR). Поисканите бюджетни кредити за плащания (300 000 EUR) ще покрият първоначалните договорни задължения.

5. Палестина

Анализът на нуждите от бюджетни кредити за поети задължения до края на годината показа, че по функция 4 „ЕС – фактор от световно значение“ са налични 60,4 млн. EUR. Предлага се тази сума да бъде преразпределена за бюджетна позиция 19 08 01 02 „Европейско съседство и партньорство (ЕСП) –– финансова помощ за Палестина и мирния процес и UNRWA (Агенцията към ООН за подпомагане и строителство за палестинските бежанци в Близкия изток)“.

Източник на сумата от 60,4 млн. EUR бюджетни кредити за поети задължения са, както следва:

- 51,4 млн. EUR, които съответстват на отменената операция за макрофинансова помощ (МФП) в Косово. Ключово предварително условие за предлагане на операцията за МФП бе спазване на разпоредбите на 18-месечното стендбай споразумение на Косово с Международния валутен фонд, одобрено от изпълнителния съвет на МВФ на 21 юли 2010 г. Програмата, която се подпомагаше от стендбай споразумението, се основаваше на i) ограничаване на текущите разходи, ii) по-високи приходи и постъпления от приватизация и iii) увеличаване на държавните депозити в централната банка, за да се създадат буфери, предназначени за непредвидени фискални и финансови ситуации. Бюджетът за 2011 г., приет от новоучреденото събрание през пролетта на 2011 г., се отклони от бюджета, договорен в контекста на стендбай споразумението, тъй като в него бяха включени големи увеличения на заплатите в публичния сектор. Вследствие на това ключовото предварително условие за операцията за макрофинансова помощ не бе изпълнено.

- 6,3 млн. EUR могат да бъдат осигурени след едностранната отмяна на покани за представяне на предложения в ход от САЩ и Канада, което води до излишък по бюджетен ред 15 02 03 „Сътрудничество с държави, които не са членки на ЕС, в областта на образованието и професионалното обучение“.

- Редица по-малки суми бюджетни кредити в повече, произтичащи от различни други бюджетни редове и породени например от колебанията на обменния курс EUR-USD, които се отразиха на вноската на ЕС в международни организации и по многостранни споразумения, или от непредвидено забавяне на одобряването на международни споразумения за основни продукти.

По-долу е показан пълният списък на предложените движения:

Бюджетен ред | Поети задължения (EUR) |

01 03 02 — Макроикономическа помощ | -51 400 000 |

05 06 01 — Международни споразумения в сферата на селското стопанство | -75 977 |

07 11 01 — Принос към многостранни и международни споразумения в областта на околната среда | -174 118 |

14 03 03 — Членство в международни организации в областта на митниците и данъчното облагане | -129 471 |

15 02 03 — Сътрудничество с държави, които не са членки на ЕС, в областта на образованието и професионалното обучение | -6 326 400 |

21 07 03 — Споразумение с Организацията по прехраната и земеделието (ФАО) и с други органи на ООН | -305 000 |

21 07 04 — Споразумения относно основни продукти | -2 027 164 |

19 08 01 02 — Европейско съседство и партньорство (ЕСП) — финансова помощ за Палестина и мирния процес и UNRWA | +60 438 130 |

Комисията предлага тези суми да бъдат преразпределени, за да се посрещнат най-неотложните нужди на Палестинската власт и UNRWA. Въпреки че за допълнителните средства ще бъдат поети задължения в рамките на бюджета за 2011 г., те са предназначени да подпомогнат помощта на ЕС, предвидена за 2012 г., и ще бъдат приведени в точно съответствие с плановете за действие за 2012 г. Като съсредоточава в началото на периода голяма част от помощта за 2012 г., Комисията цели да постигне ниво на бюджетните кредити, налични на практика през 2012 г. по бюджетна позиция 19 08 01 02, близко до нивото, първоначално налично през 2011 г. (300 млн. EUR). Освен това ранното и своевременно увеличаване на средствата може да стимулира други донори да предоставят на по-ранен етап средствата, за които са поели ангажимент.

От сумата от 60,4 млн. EUR, предложена за преразпределяне, 45 млн. EUR следва да отидат за механизма PEGASE, за да се подпомогнат палестинската администрация и служби, особено в сектора на образованието и здравеопазването и социалния сектор. През 2011 г. общите приходи на Палестинската власт се оказаха недостатъчни, отчасти поради недостиг на международна помощ, което застраши както стабилността на държавата, така и прехраната на хиляди хора. Искането за съсредоточаване в началото на периода на финансовия принос за 2012 г. се вписва и в политическите усилия на високо равнище за стимулиране на другите донори и за деблокиране на достъпа на Палестинската власт до други законни източници на приходи, като митническите такси, чрез насърчаване на политика (особено спрямо Израел) на отслабване на блокадата в Газа и на ограниченията (допускане на материали в Газа, търговия по Западния бряг и др.).

Оставащите 15,4 млн. EUR се предлагат за UNRWA. Бюджетът на UNRWA е изправен пред многобройни предизвикателства (демографски растеж, инфлация, нарастващи разходи за храна и енергия, нарастващи разходи за персонал, тъй като приемащите държави увеличават заплатите в публичния сектор, и намаляваща финансова подкрепа от донорите поради финансовата криза). UNRWA очаква недостиг на средства и може да не успее да изпълни своите задължения за първото тримесечие на 2012 г. Това означава, че Агенцията няма да разполага с необходимите средства за покриване дори на най-основните услуги (образование, здравеопазване) в края на 2011 и началото на 2012 г. Съсредоточаването в началото на периода на дарение от 15,4 млн. EUR, заедно с бюджетните кредити, поискани в проектобюджета за 2012 г., ще помогне за покриване на недостига на средства на UNRWA и за запазване на непрекъснатото осигуряване на основни публични услуги за палестинските бежанци и освен това ще бъде политически лост в увеличените усилия на Агенцията за мобилизиране на ресурси, които усилия са насочени към други донори, особено арабските държави.

6. Бюджетни кредити за плащания

През септември от всички служби на Комисията бе поискано да актуализират своите прогнози за нуждите до края на 2011 г. и да внесат своите искания за коригиране на бюджетните кредити за плащания. Преразгледаните елементи образуват базата за т.нар. глобален трансфер (DEC 34/2011).

При подготвянето на глобалния трансфер за 2011 г. Комисията се постара да напасне по-големите нужди от бюджетни кредити за плащания по някои бюджетни редове със сумите по други редове, които иначе биха останали неизползвани, с цел постигане на пълно изпълнение.

Предложението се отнася до сума от 719,2 млн. EUR, които съответстват на около 0,6 % от общите разрешени плащания в бюджета за 2011 г. Засегнати са общо 103 бюджетни реда (57 за увеличение и 46 за намаление) в сравнение с 95 бюджетни реда (51 за увеличение и 44 за намаление), включени в глобалния трансфер, представен в края на 2010 г.

Независимо от това не бе възможно да се изпълнят всички искания за по-големи плащания. Общият непокрита сума е 1 142 млн. EUR по четири бюджетни реда, както следва:

Бюджетен ред | Плащания (млн. евро) |

04 02 17 — Европейски социален фонд (ЕСФ) — сближаване | 700 |

04 02 19 — Европейски социален фонд (ЕСФ) — регионална конкурентоспособност и заетост | 300 |

08 04 01 — Сътрудничество — нанонауки, нанотехнологии, материали и нови производствени технологии | 82 |

09 04 01 01 — Подкрепа за сътрудничество в изследванията в областта на информационните и комуникационните технологии (ИКТ — сътрудничество) | 60 |

Общо | 1 142 |

Към настоящия момент за посрещане на част от тези допълнителни нужди се предлага увеличение от 550 млн. EUR бюджетни кредити за плащания. Комисията възнамерява да използва всички бюджетни средства до края на годината с цел покриване на незадоволените нужди чрез трансфери в рамките на разрешения бюджет, за да се сведе до минимум евентуалното искане за нови бюджетни кредити.

Като се имат предвид наблюдаваните в миналото разлики между прогнозите и окончателните декларации на държавите-членки, непокритият остатък от 592 млн. EUR може да бъде покрит чрез вътрешни преразпределения. Предлага се вече да се направи символичен запис (p.m.) в настоящия коригиращ бюджет по бюджетен ред 05 04 05 01 „Програми за развитие на селските райони“. Окончателните искания на държавите-членки за плащания по този ред ще бъдат известни едва на 10 ноември и въз основа на това Комисията ще потвърди окончателните суми за плащания, които трябва да бъдат преразпределени в полза на оставащите нужди за Европейския социален фонд (ЕСФ), и ще направи необходимото, за да се осигури възможно най-добро напасване на наличните средства с нуждите.

Частите по-долу съдържат обосновка за предложените промени в размера на бюджетните кредити за плащания за въпросните редове.

Увеличение: 04 02 17 Европейски социален фонд (ЕСФ) — сближаване (+ 204 млн. EUR)

По-високите от очакваните нужди от плащания се дължат предимно на факта, че някои плащания, първоначално предвидени за 2010 г., бяха извършени през 2011 г. Те са свързани основно с редица оперативни програми в Испания и Полша, за които плащанията бяха прекъснати през 2010 г. в резултат на открити от одиторите нередности в системите за управление и контрол. Изпълнението на планове за действие на равнището на участващите региони позволи възобновяването на плащанията през 2011 г., като впоследствие бяха възстановени значителни по размер разходи. В края на септември изпълнението надхвърли 87 % от наличните бюджетни кредити и са необходими допълнителни бюджетни кредити за плащания за покриване на нуждите преди края на годината.

Увеличение: 04 02 19 Европейски социален фонд (ЕСФ) — регионална конкурентоспособност и заетост (+ 204 млн. EUR)

Прогнозата за нуждите от плащания по този ред бе преразгледана в посока увеличение след последния анализ на Комисията на изпълнението във връзка с Европейския социален фонд. Анализът, който се основава на информацията, предоставена от всяка държава-членка, сочи че оперативните програми напредват бързо и че исканията за плащане, които се очаква да бъдат получени от държавите-членки преди края на годината, значително надвишават наличните бюджетни кредити. В края на септември изпълнението беше вече почти 86 % от наличните бюджетни кредити. По същото време миналата година изпълнението беше само 35 % от средствата в края на годината.

Увеличение: 08 04 01 Сътрудничество — нанонауки, нанотехнологии, материали и нови производствени технологии (+ 82 млн. EUR)

Искането за по-големи бюджетни кредити за плащания се обосновава от няколко фактора:

1) През 2011 г. управлението определи нови приоритети във връзка със съставянето на договорите по следните покани за представяне на предложения за 2011 г.: ЕС-Япония, ЕС-Русия и ПЧП (публично-частно партньорство). Следва също да бъде отбелязано, че договорите по поканите за представяне на предложения във връзка с ЕС-Япония и ЕС-Русия трябва да започнат да се изпълняват през 2011 г., за да се осигури паралелизъм с проектите, които се финансират от тези две държави. Що се отнася до поканата за представяне на предложения 2011-ПЧП, тя е част от пакета за икономическо стимулиране. Поради това е важно тези договори да започнат да се изпълняват още през 2011 г. Това налага изплащане на съответните допълнителни авансови суми от около 35 млн. EUR.

2) Опростяването на процедурите и качеството на заявленията за междинни плащания доведоха до много голямо ускоряване на усвояването на плащанията, вследствие на което исканията за плащане по 7-та рамкова програма (7РП) достигнаха нормален ритъм през последното тримесечие на 2010 г. Поради липсата на бюджетни кредити за плащания в края на 2010 г. някои авансови и междинни плащания бяха отложени за 2011 г., като тяхната обща стойност е около 80 млн. EUR. Това положение продължи през 2011 г., което доведе до допълнителни нужди на стойност приблизително 25 млн. EUR.

Резултатът от това е, че средствата по бюджетния ред трябва да бъдат увеличени със 138,3 млн. EUR бюджетни кредити за плащания. В глобалния трансфер е представено увеличение от 56,3 млн. EUR. Оставащата сума, поискана в ПКБ 6/2011, е 82 млн. EUR.

Увеличение: 09 04 01 01 Подкрепа за сътрудничество в изследванията в областта на информационните и комуникационните технологии (ИКТ — сътрудничество) (+ 60 млн. EUR)

Настоящият напредък на преговорите за проекти по 7РП „ИКТ — сътрудничество“ ще породи необходимост от допълнителни плащания по предварително финансиране от първоначално очакваните за проектите, предвидени да започнат между септември и декември 2011 г. По-конкретно преди края на годината се очаква да бъдат обработени 173 плащания по предварително финансиране, свързани с проекти по Покана 7, и 289 декларации за разходи, свързани с проекти, избрани в рамките на предходни покани. Вследствие на настоящия напредък на преговорите по Покана 7 бюджетните кредити, необходими за извършване на тези трансакции, са по-високи от сумата, налична в бюджета понастоящем. Увеличението, представено в рамките на глобалния трансфер, е в размер на 46 млн. EUR, което оставя непокрит остатък, поискан в ПКБ 6/2011, в размер на 60 млн. EUR.

Намаление: 05 04 05 01 Програми за развитие на селските райони (p.m.)

Окончателните плащания, които трябва да се направят от бюджета за 2011 г. по програмите за развитие на селските райони, са свързани с декларациите на държавите-членки за разходите за 3-тото тримесечие, които трябва да бъдат изпратени на Комисията до 10 ноември. Преразгледаните прогнози, които Комисията поиска от държавите-членки и които бяха получени в началото на септември, сочат, че бюджетните кредити за плащания, налични за програмите за развитие на селските райони за периода 2007—2013 г., би трябвало да бъдат използвани изцяло. Въпреки това обаче все още са възможни разлики между тези преразгледани прогнози от септември и сумите, които трябва да бъдат възстановени във връзка с окончателните декларации за разходите за 3-тото тримесечие. През последните три години прогнозите често значително превишаваха декларациите. Въпреки че настоящите прогнози на държавите-членки сочат към пълно усвояване на наличните бюджетни кредити за плащания, основавайки се на опита от миналото, Комисията допуска, че може да се окаже възможно да се намалят бюджетните кредити за плащания по бюджетния ред. Комисията ще бъде в състояние да определи окончателния размер на сумата, след като държавите-членки представят своите декларации за разходите до 10 ноември.

7. Обобщаваща таблица по функции от финансовата рамка

Финансова рамка Функция/подфункция | Финансова рамка за 2011 г. | Бюджет за 2011 г. (вкл. КБ 1—4 и ПКБ 5) | ПКБ 6/2011 | Бюджет за 2011 г. (вкл. КБ 1—4 и ПКБ 5 и 6/2011) |

|БКПЗ |БКП |БКПЗ |БКП |БКПЗ |БКП |БКПЗ |БКП | | 1. УСТОЙЧИВ РАСТЕЖ | | | | | | | | | | 1а. Конкурентоспособност за растеж и заетост |12 987 000 000 | |13 520 566 270 |11 381 944 758 | |142 000 000 |13 520 566 270 |11 523 944 758 | |1б. Кохезия за растеж и заетост |50 987 000 000 | |50 980 593 784 |41 652 094 626 |3 250 000 |408 300 000 |50 983 843 784 |42 060 394 626 | | Общо | 63 974 000 000 | |64 501 160 054 |53 034 039 384 | 3 250 000 | 550 300 000 |64 504 410 054 | 53 584 339 384 | | Марж[10]

| | |-27 160 054 | | | |-30 410 054 | | | 2. ОПАЗВАНЕ И УПРАВЛЕНИЕ НА ПРИРОДНИТЕ РЕСУРСИ | | | | | | | | | | От които разходи, свързани с пазара, и преки плащания |47 617 000 000 | |42 891 201 900 |42 788 499 841 | -23 140 000 | |42 868 061 900 |42 788 499 841 | | Общо | 59 688 000 000 | |58 659 248 389 |56 378 918 184 | | |58 659 248 389 |56 378 918 184 | | Марж | | |1 028 751 611 | | | |1 028 751 611 | | | 3. ГРАЖДАНСТВО, СВОБОДА, СИГУРНОСТ И ПРАВОСЪДИЕ | | | | | | | | | | 3а. Свобода, сигурност и правосъдие |1 206 000 000 | |1 180 030 263 |857 199 845 | | |1 180 030 263 |857 199 845 | |3б. Гражданство |683 000 000 | |879 831 486 |842 903 486 | | |879 831 486 |842 903 486 | | Общо | 1 889 000 000 | |2 059 861 749 |1 700 103 331 | | |2 059 861 749 |1 700 103 331 | | Марж[11]

| | |26 072 737 | | | |26 072 737 | | | 4. ЕС — ФАКТОР ОТ СВЕТОВНО ЗНАЧЕНИЕ[12]

|8 430 000 000 | | 8 759 300 431 |7 242 528 574 | | | 8 759 300 431 |7 242 528 574 | | Марж | | | -70 439 377 | | | | -70 439 377 | | | 5. АДМИНИСТРАЦИЯ[13]

|8 144 000 000 | |8 172 839 289 |8 171 544 289 | | |8 172 839 289 |8 171 544 289 | | Марж | | | 53 160 711 | | | | 53 160 711 | | | ОБЩО | 142 125 000 000 |133 440 000 000 |142.152.409.912 |126.527.133.762 |3 250 000 | 550 300 000 | 142 155 659 912 | 127 077 433 762 | | Марж | | |1 115 385 628 | 7 094 866 238 | | |1 112 135 628 | 6 544 566 238 | |

[1] ОВ L 248, 16.9.2002 г., стр. 1.

[2] ОВ L 68, 15.3.2011 г., стр. 1.

[3] ОВ L 172, 30.6.2011 г., стр. 1.

[4] ОВ L 213, 19.5.2011 г., стр. 1.

[5] COM (2011) 374 окончателен.

[6] ОВ L 130, 31.5.2000 г., стр. 1.

[7] Салда и корекция на салдата на база ДДС за предходните финансови години в резултат на прилагането на член 10, параграфи 4, 5 и 8 от Регламент (ЕО, Евратом) № 1150/2000.

[8] Салда и корекция на салдата на база брутен национален доход/продукт за предходните финансови години в резултат на прилагането на член 10, параграфи 6—8 от Регламент (ЕО, Евратом) № 1150/2000.

[9] Мита и други задължения, посочени в член 2, параграф 1, буква а) от Решение 2007/436/ЕО, Евратом.

[10] Европейският фонд за приспособяване към глобализацията (ЕФПГ) не е включен в изчисляването на маржа по функция 1a (500 млн. EUR). 34 млн. EUR над тавана се финансират чрез мобилизиране на Инструмента за гъвкавост.

[11] Сумата за фонд „Солидарност“ на Европейския съюз е вписана над съответните функции, съгласно предвиденото в МИС от 17 май 2006 г. (ОВ C 139, 14.6.2006 г.).

[12] Маржът за 2011 г. за функция 4 не отчита бюджетните кредити, свързани с Резерва за спешна помощ (253,9 млн. EUR). 71 млн. EUR над тавана се финансират чрез мобилизиране на Инструмента за гъвкавост.

[13] За изчисляване на маржа под тавана за функция 5 е взета предвид бележка под линия 1 от финансовата рамка за 2007—2013 г. за сума от 82 млн. EUR за вноските на персонала по пенсионната схема.